Idi epalabas diy chegwen akow,
gwariy kasal cha Cana a siyodad na Galilee.
Gwared man si inen Jesus.
Ainbitar ngos Jesus tan disipolos to.
Idi iya-pos i adak,
kigwan inen Jesus cha si-katho i “Nagwara wiy adak cha.”
Et insongbat Jesus i “Nanang,
olay toak no gwariy pesing ko.
Tep aneng nin onmothok i timpon pengibiybiy ko na panakabalin ko.”
Et kigwan inen Jesus ired ma bagaen i “Angken nengoy konen tod si-kayo,
amag jo.”
Gwariy ogadi na Hodjos a mesepol a manbolo asan mengan.
Isonga,
gwared man i enem a salaw a aamag na bathon naaosal a ajanan na chanom.
Sema sa-kin salaw,
mebedin a a-janen toy sandasos a litron chanom.
Kigwan Jesus ired ma bagaen i “Peno yo ira ma salaw na chanom.”
Et pino riy salaw ingkathod ngoro tho.
Et kigwan mowan Jesus i “Taok kayo et ala jo led ma toon mahaamta na kasal.”
Et seman i imag iren ma bagaen.
Sema toon mahaamta na kasal,
nimathan toy chanom a inpanbalin Jesus na adak.
Niman eg to amtiy engalaan cha niwa adak,
nem sema iren bagaen a enaok na chanom,
amta ra.
Isonga,
idi nimathan niwa toon mahaamta na kasal,
tiya-gway toy dahin mankasal,
a kigwan to i “Ogadi na toon mengidagwas na kaamisan a adak.
Et no chakel miy ininom na too,
isa-dat cha wiy endamsis.
Nem si-kam,
inkamid moy kaamisan ingkathod niman.”
Seman i pilmiron milagron imag Jesus.
Imag tod Cana a siyodad na Galilee.
Babaen niwan a milagro,
inbiybiy toy banay a panakabalin to,
et emati ira ma disipolos tod si-katho.
Idi iyakcheng iwan,
si Jesus,
si ineto,
sema aahi tho,
tan disipolos to,
chimalong iren emiin cha Capernaum a siyodad.
Et iyan-iyan ired man na kemtang a akow.